Mandskabet i de nordjyske sneplove har været spændt hårdt for det seneste døgn, og det er ikke ovre endnu. Til gengæld er fokus nu mere på salt end på ploven, fortæller Mike Qvist, der er sneplovschauffør på hovedvejstrækningen mellem Aalborg og Randers. - Meget af den sne, der er tilbage på vejen, er kørt til is, og der kan ploven ikke rigtig gøre noget. Så vi salter i stedet så meget, vi kan, siger han. Sommerdæk duer ikke Mike Qvist møder mange havarerede biler på sin vej ned og op gennem HImmerland. Han ser sommerdæk som et af de store problemer i vintertrafikken. - Der skal virkelig ikke ret meget til, før de skrider ud. Og jo større køretøjet er, jo værre er det, siger han, og har også et lille venligt spark til medtrafikanterne. Overvurderer egne evner - Det virker lidt, som om der er nogen, der overvurderer deres egne evner som bilister, lyder det fra Mike Qvist, der har været med i sneberedskabet et par sæsoner nu. - Jeg har ikke oplevet noget lignende i arbejdsmæssig sammenhæng. Det har været spændende men også udfordrende, siger han.

Referat:
Sneplovene arbejder fortsat på højtryk over det meste af landsdelen, men det største problem nu er faktisk isen.